Record de spirometrii, la Timișoara
Aproape 350 persoane au fost investigate, pe parcursul a două zile, în cadrul campaniei organizate la Iulius Town Timișoara, pentru a marca Ziua Internațională a Astmului.
Dintre acestea circa o sută de persoane au fost depistate cu valori scăzute față de parametrii spirometrici, fiindu-le recomandată efectuarea unor investigații suplimentare la Spitalul de Boli Infecțioase și Pneumoftiziologie „Victor Babeș” Timișoara.
Cei mai multi aveau, în stadii incipiente, astm și chiar BPOC (bronhopneumopatie obstructivă cronică). La această acțiune de verificare a sănătății respiratorii a populației au participat, zilnic, timp de 12 ore, opt medici și patru studenți voluntari.
CITEȘTE ȘI: În Timișoara a fost fain, acum e ”cool”
„Ne-am bucurat de o adresabilitate ridicată. Au venit părinți cu copii care au solicitat să fie investigați micuții. De altfel, în cazul unora dintre copii existau deja suspiciuni de astm.
Le-am recomandat să se îndrepte spre pediatrie pentru investigații suplimentare”, a spus dr. Noemi Suppini, coordonator Laborator Explorari Functionale la Spitalul de Boli Infecțioase și Pneumoftiziologie ” Victor Babeș” Timișoara.
„Este prima acțiune de acest fel pe care o organizăm într-un spațiu neconvențional. Vreau sa le multumesc celor de la Iulius Town și îndeosebi lui Ioan Bala, managerul de dezvoltare, ca ne-au primit în „casa” lor.
Este foarte important să conștientizăm oamenii și să monitorizăm sănătatea respiratorie a populației.
Vom continua să organizăm asemenea acțiuni pentru comunitatea din care facem parte”, a spus prof. dr.Cristian Oancea, managerul Spitalului de Boli Infecțioase și Pneumoftiziologie „Victor Babeș” Timișoara.